Euroopan suurin halpalentoyhtiö Ryanair lisää uuden reitin Lappeenrannasta Milanoon Bergamon kentälle. Noin kuukausi sitten Ryanair kertoi myös aloittavansa lennot Lappeenrannasta Ateenaan.

Bergamon reitti otetaan käyttöön maaliskuussa, Ateenan reitti puolestaan toukokuussa 2018. Kohteisiin lennetään kerran viikossa.

Bergamo sijaitsee vain alle 50 kilometriä Milanosta ja sinne on lennetty Lappeenrannasta jo muutamia vuosia sitten. Tuolloin reitti oli erittäin suosittu.

Lappeenrannan lentokentän toimitusjohtaja Eija Joron mukaan Ryanairilla on myös kattavat jatkoyhteydet Bergamosta useisiin muihin Euroopan kohteisiin.

– Olemme todella iloisia, että Ryanair lisää uuden reitin Lappeenrantaan, Suomen hienoimman järviseudun sydämeen. Uusi Bergamon reitti tarjoaa Itä-ja Etelä-Suomesta kätevän ja edullisen yhteyden suoraan upeaan Pohjois-Italiaan. Uusi reitti mahdollistaa myös sujuvan yhteyden Pietarin ja Italian välillä.

Ryanairin Pohjoismaiden ja Baltian markkinointi- ja myyntijohtaja Chris Lundshøj on innoissaan uudesta reitistä.

– Ryanair on iloinen voidessaan julkistaa uuden Lappeenranta–Milano Bergamo -yhteyden, joka tulee myyntiin Ryanair.com-sivuilla tänään tiistaina 21. marraskuuta.

Avausta juhlistetaan erityishintaisilla lipuilla Lappeenrannasta Bergamoon. Erityishintaiset liput ovat ostettavissa 21.11.–28.11.2017.